Gabriela Firea nu crede că există o înțelegere între Marcel Ciolacu și Cristian Popescu Piedone, ca acesta din urmă să nu se retragă din cursa electorală. Întrebată în emisiunea Politica zile de către Ioana Constantin despre scenariul unei înțelegeri între Marcel Ciolacu și Cristian Popescu Piedone privind alegerile pentru Primăria Capitalei, Gabriela Firea a răspuns:
“Dacă există, eu nu știu de ea și nu cred că există o astfel de înțelegere, dar eu spun cu fermitate și credeți-mă că nu am vorbit niciodată din mesajele de la partid, cum am văzut că le mai spuneți unor invitați. Nici nu am mesaje de la partid. Eu vă spun din practică, pentru că am fost acolo, știu administrație, știu ce am greșit, știu ce greșeli nu aș mai repeta, știu cea ma de făcut din a doua zi când ajung în Primărie, nu trebuie să mă calific la locul de muncă și nici nu voi avea un ritm de lucru al actualului primar care are un ritm de melc în administrație”.
Gabriela Firea l-a criticat dur pe Nicușor Dan, despre care a spus că s-a folosit în campanie de numele unui mare specialist în fluidizarea traficului dar ulterior când a ajuns primar nu l-a mai preocupat această problemă:
“Am văzut și dezbaterea matematică vs usturoi. Nu! Eu văd altfel, eu văd oameni care sunt capabili să fie manageri, să conducă echipe, să formeze echipe să le conducă, să apeleze la specialiști atunci când nu știu să rezolve o problemă, nu să folosească specialiștii în campanie, de exemplu nume mari, cum a folosit din păcate domnul Dan, numele unui mare specialist în fluidizarea traficului, nu l-a mai contactat după campanie. Atunci când promitem mult în campanie și nu faci nici 30% din ceea ce promiți îi dezamăgești pe cetățeni. Toți avem o problemă. De vreme ce bucureștenii au fost și sunt atât de dezamăgiți acum tind să nu mai creadă pe nimeni. Aici cred că intervine rolul meu să le aduc aminte bucureștenilor ce am făcut patru ani de zile, în ciuda campaniei negative”.